Преюдициално запитване от Bundesverwaltungsgericht (Австрия), постъпило на 27 февруари 2023 г. — XXXX
(Дело C-116/23)
Език на производството: немски
Запитваща юрисдикция
Bundesverwaltungsgericht
Страни в главното производство
Жалбоподател: XXXX
Ответник: Sozialministeriumservice
Преюдициални въпроси
Представлява ли помощта за времето на отпуска за полагане на грижи обезщетение за болест по смисъла на член 3 от Регламент (ЕО) № 883/20041 или при всички положения представлява друго обезщетение по член 3 от Регламент (ЕО) № 883/2004?
Ако става въпрос за обезщетение за болест, представлява ли помощта за времето на отпуска за полагане на грижи парично обезщетение по смисъла на член 21 от Регламент (ЕО) № 883/2004?
Представлява ли помощта за времето на отпуска за полагане на грижи обезщетение за лицето, полагащо грижи, или обезщетение за лицето, нуждаещо се от грижи?
Поради това попада ли в приложното поле на Регламент (ЕО) № 883/2004 фактически състав, при който заявител на помощ за времето на отпуска за полагане на грижи, който е италиански гражданин с постоянно пребиваване в Австрия, в провинция Горна Австрия, от 28 юни 2013 г., работещ без прекъсване в Австрия, в същата провинция, при един и същ работодател от 1 юли 2013 г. — следователно няма индикации да е пограничен работник — и за релевантния за производството период от 1 май 2022 г. до 13 юни 2022 г. договаря с работодателя отпуск за полагане на грижи за бащата, който е италиански гражданин с постоянно местожителство в Италия (Сасуоло), и иска от ответника помощ за времето на отпуска за полагане на грижи?
Допуска ли член 7 от Регламент (ЕО) № 883/2004, съответно забраната за дискриминация, изразена на различни места в правото на Съюза (напр.: член 18 ДФЕС, член 4 от Регламент (ЕО) № 883/2004 и т.н.) национална правна уредба, която обуславя плащането на помощ за времето на отпуска за полагане на грижи от обстоятелството, че лицето, нуждаещо се от грижи, получава австрийска помощ за гледане на нуждаещ се от грижи човек от трета или по-висока степен?
В положение като спорното допуска ли принципът на ефективност, предвиден в правото на Съюза, съответно забраната за дискриминация съгласно правото на Съюза, изразена на различни места в правото на Съюза (напр. член 18 ДФЕС, член 4 от Регламент (ЕО) № 883/2004 и т.н.), прилагането на национална правна уредба, съответно на постоянна национална съдебна практика, която не предвижда възможност „заявление за помощ за времето на отпуска за полагане на грижи“ да се преквалифицира на „заявление за отпуск за придружаване на болен член на семейството“, доколкото очевидно е използван формуляр за „заявление за помощ за времето на отпуска за полагане на грижи“, а не за „заявление за отпуск за придружаване на болен член на семейството“ и очевидно е сключено споразумение с работодателя, в което се посочва „грижа за близки роднини“, вместо „грижа в края на живота“ — макар че поради междувременно настъпилата смърт на нуждаещия се от помощ баща релевантните факти и обстоятелства по принцип също биха изпълнили условията за помощ за времето на отпуска за полагане на грижи по реда на отпуска за придружаване на болен член на семейството, би било сключено друго споразумение с работодателя и би било подадено друго заявление пред органа?
Допуска ли член 4 от Регламент (ЕО) № 883/2004 или друга разпоредба на правото на Съюза (например член 7 от Хартата на основните права) национална правна уредба (член 21с, параграф 1 от BPGG), която обуславя плащането на помощ за времето на отпуска за полагане на грижи от обстоятелството, че лицето, нуждаещо се от грижи, получава австрийска помощ за гледане на нуждаещ се от грижи човек от трета или по-висока степен, докато друга национална правна уредба (член 21с, параграф 3 от BPGG), при прилагане по отношение на същите факти и обстоятелства, не обвързва обезщетението от подобно условие?
____________
1 Регламент (EО) № 883/2004 на Европейския парламент и на Съвета от 29 април 2004 година за координация на системите за социално осигуряване (ОВ L 166, 2004, стр. 1; Специално издание на български език, 2007 г., глава 5, том 7, стр. 82).